|  |  |
| --- | --- |
|  | Azərbaycan Respublikası Vergilər Nazirliyinin Kollegiyasının 24.12.2012-ci il tarixli 1217050000004800 nömrəli Qərarı ilə təsdiq edilmişdir.  *(Vergilər Nazirliyinin Kollegiyasının 31 iyul 2017-ci il tarixli 1717050000017600 nömrəli Qərarı ilə təsdiq edilmiş əlavə və dəyişikliklərlə)*    Əlavə 11 |

***“Şəxsi hesab vərəqəsindən çıxarışın verilməsi üçün müraciətin qəbulu” elektron xidməti üzrə inzibati reqlament***

**1. Ümumi müddəalar**

**1.1. Elektron xidmətin adı:***Şəxsi hesab vərəqəsindən çıxarışın verilməsi üçün müraciətin qəbulu.*

**1.2. Elektron xidmətin məzmunu:***Bu xidmət borclu vergi ödəyicilərinin şəxsi hesab vərəqəsindən çıxarışlar üzrə müraciətlərin qəbulu və onların cavablandırılmasını əhatə edir.*

**1.3. Elektron xidmətin göstərilməsinin hüquqi əsası:***Azərbaycan Respublikasının Vergi Məcəlləsinin 87.2-ci maddəsi, “İnformasiya əldə etmək haqqında” Azərbaycan Respublikası Qanununun 10-cu maddəsi, Azərbaycan Respublikası Prezidentinin 2001-ci il 29 mart tarixli 454 nömrəli Fərmanı ilə təsdiq edilmiş “Azərbaycan Respublikasının Vergilər Nazirliyi haqqında Əsasnamə”nin 8.2-ci və 8.4-1-ci bəndləri, Azərbaycan Respublikası Prezidentinin “Dövlət orqanlarının elektron xidmətlər göstərməsinin təşkili sahəsində bəzi tədbirlər haqqında” 23 may 2011-ci il tarixli, 429 nömrəli Fərmanının 2-ci və 2-1-ci hissələri, Azərbaycan Respublikası Nazirlər Kabinetinin 24 noyabr 2011-ci il tarixli 191 nömrəli Qərarı ilə təsdiq edilmiş, 1 nömrəli əlavə - “Mərkəzi icra hakimiyyəti orqanları tərəfindən konkret sahələr üzrə elektron xidmətlər göstərilməsi Qaydaları", həmin Qaydalara 1 nömrəli əlavə, eləcə də "Elektron xidmət növlərinin Siyahısı"nın 7.13-cü bəndi.*

**1.4. Elektron xidməti göstərən dövlət qurumunun adı:***Azərbaycan Respublikasının Vergilər Nazirliyi.*

**1.5. Elektron xidmətin digər icraçıları:***Yoxdur.*

**1.6. Elektron xidmətin avtomatlaşdırılma səviyyəsi:***Tam avtomatlaşdırılmışdır.*

**1.7. Elektron xidmətin icra müddəti:***Şəxsi hesab vərəqəsindən çıxarışlar müraciət qeydiyyata alındığı gündən etibarən 15 gündən gec olmayaraq təqdim edilir.*

**1.8. Elektron xidmətin göstərilməsinin nəticəsi:***Vergi ödəyicisi tərəfindən edilmiş müraciət cavablandırılaraq onun elektron ünvanına göndərilir.*

*Vergi ödəyicisi şəxsi hesab vərəqəsindən çıxarışı kağız formatında da qeydiyyatda olduğu vergi orqanından əldə edə bilər.*

**2. Elektron xidmətin göstərilməsinin həyata keçirilməsi**

**2.1. Elektron xidmətin növü:***İnteraktiv.*

**2.2. Elektron xidmət üzrə ödəniş:** *Ödənişsiz.*

**2.3. Elektron xidmətin istifadəçiləri:***Azərbaycan Respublikasının Vergi Məcəlləsi ilə müəyyən edilmiş qaydada vergi ödəyicisinin eyniləşdirilmə nömrəsi (VÖEN) almış şəxslər.*

**2.4. Elektron xidmətin təqdim olunma yeri:**[*https://www.e-taxes.gov.az/*](http://www.e-taxes.gov.az/)*https://www.e-gov.az*

**2.5. Elektron xidmət barədə məlumatlandırma:**

*-*[*http://www.taxes.gov.az/*](http://www.taxes.gov.az/)

*-*[*https://www.e-taxes.gov.az/*](http://www.mincom.gov.az/eservices/menu.php?lang=&main=115&content=135)

*- https://www.e-gov.az*

*- Azərbaycan Respublikasının Vergilər Nazirliyinin Çağrı Mərkəzi (195)*

*-*[*office@taxes.gov.az*](mailto:mincom@mincom.gov.az)

*- tel: 012 403-87-71*

**2.6. Elektron xidmətin göstərilməsi üçün tələb olunan sənədlər və onların təqdim olunma forması:**

*Elektron  xidmətin göstərilməsi üçün hər hansı sənəd tələb olunmur.*

*Xidmət təqdim olunan elektron ünvandan müvafiq menyu vasitəsilə seçilərək qəbul edildikdən sonra müvafiq ərizə forması avtomatik olaraq sistem tərəfindən doldurulub icra olunması üçün aidiyyəti yerli vergi orqanına göndərilir.*

**3. Elektron xidmətin göstərilməsi üçün** **inzibati prosedurlar**

**3.2. İnteraktiv elektron xidmətlər üçün sorğu:**

**3.2.1. Sorğunun formalaşdırılması:***İstifadəçi ona təqdim olunan elektron ünvanda “Onlayn Kargüzarlıq” bölməsinə daxil olduqda “Yeni müraciət” ekranı açılır, açılan ekranda “Müraciətin növü” sətrində ərizə, “Sənədin növü” sətrində isə “Şəxsi hesab vərəqəsindən çıxarışın verilməsi barədə” ərizə seçilərək “Qəbul” düyməsi basıldıqdan sonra müraciət qeydə alınır.*

**3.2.2. Sorğunun qəbulu:***Təqdim edilən sorğu Azərbaycan Respublikasının Vergilər Nazirliyi tərəfindən qəbul edilir, qeydiyyata alınaraq ona 16 rəqəmli qeydiyyat nömrəsi verilir və aidiyyəti şöbəyə göndərilir.*

**3.3. Elektron xidmətin göstərilməsi və ya imtina edilməsi:**

**3.3.1 Sorğunun yerinə yetirilməsindən imtina halları (tam və qismən avtomatlaşdırılmış xidmətlərin uyğun xüsusiyyətləri nəzərə alınmaqla):***Vergi Məcəlləsinin 87.2-ci maddəsinə əsasən Azərbaycan Respublikasının Cinayət Prosessual Məcəlləsinə müvafiq olaraq Azərbaycan Respublikası Cinayət Məcəlləsinin 213-cü və 213-1-ci maddələrində nəzərdə tutulmuş cinayətlərə dair işlər üzrə müvafiq icra hakimiyyəti orqanı tərəfindən ibtidai istintaq aparıldığı zaman vergi yoxlaması ilə əhatə olunmamış dövr üzrə şəxsi vərəqədən çıxarış və üzləşmə aktı verilmir.*

**3.3.2. Sorğunun qəbul edilməsi:***İmtina üçün əsas olmadıqda sorğu qəbul edilir.*

**3.4. Sorğunun icrası:**

**3.4.1. Ardıcıl hər bir inzibati əməliyyat, o cümlədən məsul şəxs haqqında məlumat:***Təqdim edilən müraciətlər Azərbaycan Respublikasının Vergilər Nazirliyi tərəfindən qəbul edilir, qeydiyyata alınaraq ona 16 rəqəmli qeydiyyat nömrəsi verilir və aidiyyəti şöbəyə göndərilir.*

*Elektron xidmətin göstərilməsinə Azərbaycan Respublikasının Vergilər Nazirliyinin* İnformasiya texnologiyaları mərkəzi *məsuliyyət daşıyır.*

**3.4.2. Hər bir inzibati əməliyyatın məzmunu, yerinə yetirilmə müddəti və/və ya maksimal yerinə yetirilmə müddəti:***Aidiyyəti şöbədə sənədlərə baxılır, müraciətin növü müəyyənləşdirilir və 15 gün müddətində müraciətin növünə uyğun olaraq cavab məktubu hazırlanaraq vergi ödəyicisinin elektron ünvanına göndərilir.*

**3.4.3. İnzibati əməliyyatda iştirak edən digər dövlət orqanı haqqında məlumat:***Yoxdur.*

**3.4.4. hər bir inzibati prosedurun nəticəsi və onun verilməsi qaydası:***Vergi ödəyicisi tərəfindən edilmiş müraciət cavablandırılaraq onun elektron ünvanına göndərilir.*

**3.5. Elektron xidmətin yerinə yetirilməsinə nəzarət:**

*Xidmətin yerinə yetirilməsinə nəzarəti Azərbaycan Respublikasının Vergilər Nazirliyi həyata keçirir və bu prosesdə yaranan hər hansı anlaşılmazlığın aradan qaldırılması və ya metodiki dəstəyin göstərilməsi məqsədilə Azərbaycan Respublikasının Vergilər Nazirliyinin Çağrı Mərkəzi (195) fəaliyyət göstərir.*

**3.6. Elektron xidmətin göstərilməsi üzrə mübahisələr:***İstifadəçi elektron xidmətlə bağlı onu razı salmayan istənilən məsələ barədə inzibati qaydada yuxarı səlahiyyətli orqana (vəzifəli şəxsə) və məhkəməyə şikayət edə bilər.*

**3.6.1. İstifadəçinin şikayət etmək hüququ haqqında məlumat:***Elektron xidmətin göstərilməsindən və ya elektron xidmətin göstərilməsindən imtinadan qanunvericiliyə uyğun olaraq inzibati qaydada və məhkəməyə şikayət verilə bilər.*

**3.6.2. Şikayətin əsaslandırılması və baxılması üçün lazım olan informasiya:***İnzibati şikayətin forması “İnzibati icraat haqqında” Azərbaycan Respublikasının Qanununun 74-cü maddəsinə uyğun olmalıdır.*

**3.6.3. Şikayətin baxılma müddəti:***Şikayət inzibati orqana verildikdə, şikayətə “İnzibati icraat haqqında” Azərbaycan Respublikasının Qanunun 78-ci maddəsinə əsasən, 1 ay müddətinə baxılır.*

*Məhkəməyə verilən şikayətə Azərbaycan Respublikasının İnzibati Prosessual Məcəlləsi ilə müəyyən edilmiş qaydada baxılır.*

**\* \* \***